Xanım Aydın

Xanım Aydın (8 may 1984; Bakı, Azərbaycan SSR) — azərbaycanlı yazıçı, şair, tərcüməçi. Azərbaycan Yazıçılar Birliyinin üzvü, Prezident təqaüdçüsü (2016)

 Həyatı 
Xanım Aydın 1984-cü il mayın 8-də Bakı şəhərində anadan olub. 1990–2001-ci illərdə 171 saylı tam orta məktəbdə, 1991–1996-cı illərdə S.Ələsgərov adına 1 saylı incəsənət məktəbinin fortepiano sinfində təhsil alıb. 2015–2020-ci illərdə V.N.Karazin adına Xarkov Milli Universitetinin "Rus dili filologiyası" fakültəsində ali təhsilini tamamlayıb. 2014–2016-ci illərdə Bakı Slavyan Universitetinin "Yaradıcılıq" fakültəsində təhsil alıb.

 Fəaliyyəti 
2014-cü ildən Xanım Aydın imzasıyla ədəbi mühitdə tanınmağa başlayıb. Həmin ildən "Ulduz", "Azərbaycan", "Literaturnıy Azerbaycan", "Yazı", "Dünya ədəbiyyatı"  jurnalları, "Kaspi", "525-ci qəzet", "Ədəbiyyat qəzeti", "Mir literaturı" və s. qəzetlərdə məqalə, hekayə, şeir və tərcümələri müntəzəm şəkildə dərc olunub. 2015-ci ildə Azərbaycan Yazıçılar Birliyinin üzvlüyünə qəbul edilib. 2016-cı ildə Azərbaycan Respublikası Prezidentinin gənc yazarlar üçün verdiyi "Prezident Təqaüdü"nə layiq görülüb. Xanım Aydın 2012-ci ildən jurnalist və tərcüməçi olaraq fəaliyyət göstərir. Rusiya, Belarus, Ukrayna, Misir, Yaponiya, Türkiyə və Almaniya ədəbiyyatından hekayə, şeir və araşdırma yazıları tərcümə edib.

 Kitabları 
2014-cü ildə "Yağış olmaq istəyirəm” adlı şeirlər kitabı çap olunub. 

2022-ci ildə "İkimiz" adlı növbəti şeirlər toplusu işıq üzü görüb.

2022-ci ildə "Çamadan" adlı hekayələr kitabı nəşr olunub.

 Tərcümələri 
Xanım Aydın Efron Ariadnanın "Mənim anam – Mariya Svetayeva", Anna Dostoyevskayanın "Anna Dostoyevskayanın xatirələri", Herman Hessenin "Kitabın sehri", Karlo Kollodinin "Pinokkionun macəraları", Danil Salihovun "Qəribə adam", Aqata Kristinin "Vadi", "Lord Ecverin ölümü", Koman Şovanın "Sevginin izi ilə" (müştərək tərcümə), Ramis Aymətin "Şimşəklər qoynunda" (müştərək tərcümə) əsərlərini dilimizə çevirib.

 İstinadlar 

Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycan yazıçıları
Kateqoriya:Azərbaycanlı yazıçılar
Kateqoriya:Azərbaycan tərcüməçiləri
Kateqoriya:Azərbaycanlı tərcüməçilər
Kateqoriya:Qadın yazıçılar
Kateqoriya:Azərbaycanın qadın yazıçıları
Kateqoriya:Azərbaycan Yazıçılar Birliyinin üzvləri